Tužba podnesena 13. ožujka 2024. – Europska komisija/Republika Poljska
(predmet C-200/24)
Jezik postupka: poljski
Stranke
Tužitelj: Europska komisija (zastupnici: U. Małecka, M. Mataija, agenti)
Tuženik: Republika Poljska
Tužbeni zahtjev
utvrditi da je donošenjem članka 94.a stavka 1. Prawa Farmaceutycznego (Zakon o lijekovima), Republika Poljska povrijedila obveze koje ima na temelju članka 8. stavka 1. Direktive 2000/31 Europskog parlamenta i Vijeća od 8. lipnja 2000. o određenim pravnim aspektima usluga informacijskog društva na unutarnjem tržištu, posebno elektroničke trgovine1 i članaka 49. i 56. UFEU-a;
naložiti Republici Poljskoj snošenje troškova postupka.
Tužbeni razlozi i glavni argumenti
Republika Poljska je 1. siječnja 2012. izmijenila Zakon o lijekovima dodajući novu odredbu - članak 94.a stavak 1. Tom je odredbom propisana zabrana oglašavanja ljekarni i ljekarničkih prodajnih mjesta te njihove djelatnosti.
Komisija u tužbi ističe da ta zabrana povređuje članak 8. stavak 1. Direktive 2000/31, u dijelu u kojem zabranjuje sve oblike elektroničkih komercijalnih priopćenja, uključujući putem internetske stranice koju je izradio farmaceut koji radi u ljekarni ili ljekarničkom prodajnom mjestu. Usto, Komisija tvrdi da ta zabrana ograničava slobodu poslovnog nastana i slobodu pružanja usluga, te prekoračuje ono što je nužno za postizanje cilja zaštite javnog zdravlja u Republici Poljskoj. Tako formulirana zabrana ometa, među ostalim, djelatnost ljekarni iz drugih država članica, koje namjeravaju pružati svoje usluge u Republici Poljskoj (ograničenje slobode pružanja usluga) i ograničava slobodu ljekarni u području osnivanja novih poslovnih jedinica ili nastavljanja s djelatnosti i nuđenja svojih usluga klijentima u toj državi (ograničenje slobode poslovnog nastana).
Komisija je Republici Poljskoj uputila pismo opomene 25. siječnja 2019., a obrazloženo mišljenje 3. srpnja 2020. Do dana podnošenja tužbe Republika Poljska nije prestala s povredom obveze koju joj Komisija stavlja na teret.
____________
1 SL 2000., L 178, str. 1. (SL, posebno izdanje na hrvatskom jeziku, poglavlje 13., svezak 39., str. 58.)